um framsal sakamanna og aðra aðstoð í sakamálum , nr. 13 17. apríl 1984 , með síðari breytingum . Frá allsherjarnefnd . Nefndin hefur fjallað um málið og fengið á sinn fund Rögnu Árnadóttur og Stefán Eiríksson frá dómsmálaráðuneyti . Umsagnir bárust frá Fangelsismálastofnun , ríkislögreglustjóranum , Lögmannafélagi Íslands og Persónuvernd . Með frumvarpinu eru lagðar til breytingar á lögum vegna frekari þátttöku Íslands í samningi Evrópusambandsins um gagnkvæma réttaraðstoð í sakamálum frá 29. maí 2000 og bókun við hann frá 16. október 2001 . Um er að ræða ákvæði um þær málsmeðferðarreglur sem gilda skuli þegar beiðni er sett fram um gagnkvæma réttaraðstoð í sakamálum á grundvelli samningsins . Nefndin ræddi á fundum sínum að samkvæmt frumvarpinu skuli fylgja þeirri málsmeðferð sem aðildarríkið tilgreinir sérstaklega að því tilskildu að formlegu skilyrðin og málsmeðferðin brjóti ekki í bága við íslensk lög . Kom fram að um nýmæli væri að ræða miðað við reglu er gilti áður milli aðildarlandanna og kvað á um að aðili sem beiðni er beint til framkvæmdi réttarbeiðni á þann hátt er lög hans gerðu ráð fyrir . Nefndin leggur því áherslu á að við meðferð réttarbeiðna séu virtar þær grundvallarreglur sem gilda um málsmeðferð samkvæmt íslenskum lögum , svo sem samkvæmt lögum um meðferð opinberra mála . Þá vekur nefndin athygli á því að í 23. gr. samningsins um gagnkvæma réttaraðstoð í sakamálum eru ákvæði um vernd persónuupplýsinga en í 3. mgr. kemur fram að aðildarríki sem veitir persónuupplýsingar geti krafist þess að aðildarríkið sem fékk þær veiti upplýsingar um notkun þeirra . Telur nefndin að í úrræðinu felist mikilvæg réttarvernd sem nauðsynlegt geti verið að nýta . Nefndin leggur til að frumvarpið verði samþykkt með eftirfarandi Við 1. gr. bætist nýr liður , svohljóðandi : Í stað tilvísananna „ 6. mgr. “ í 2. mgr. og „ 2. mgr. “ í 4. mgr. kemur : 7. mgr. og : 3. mgr . Atli Gíslason sat fundinn sem áheyrnarfulltrúi og er samþykkur álitinu . Björgvin G. Sigurðsson og Sigurjón Þórðarson voru fjarverandi við afgreiðslu málsins .